‘‘जब तुम्हारे दिमाग में भूसा भरा है तो क्यों हर मामले में अपनी टाँग अड़ाती हो?’’ श्यामलाल ने कुढ़कर जलती हुई आँखों से पत्नी को घूरा, ‘‘सारे कायदे–कानून हमारे लिए ही तो बने हैं। अवतार सिंह को ही ले लो, उसने शासन में अपनी ऐसी गोट फिट कर रखी है कि साठ साल की सेवा के बाद एक–एक साल के दो एक्सटेंशन ले चुका है। इन राजनीतिज्ञों को देख लो...इनके सेवा काल में उम्र कहीं आड़े नहीं आती। तुम्हें मेरी क्षमता का अभी कोई अंदाजा नहीं है, मैं आज भी तीन–चार आदमियों का काम अकेले कर सकता हूं। आजकल के एम.ए. पास छोकरे मेरे आगे पानी भरते हैं – श्यामलाल जी यह बता दीजिए, यह एप्लीकेशन जाँच दीजिए...इस पत्र का जवाब बनवा दीजिए...। और मुझे ही रिटायर किया जा रहा है। मैं कल हर हालत में निदेशक को अपना प्रत्यावेदन भेज दूँगा।’’ थोड़ा रुककर बोले, ‘‘अच्छा–खासा लिखने का मूड था, तुमने चौपट करके रख दिया। थैला लाओ,.....पहले बाज़ार से सामान ले आता हूँ।’’